Avainsanat

Tiivistelmä



Avainsanat

1. Kilpailu - Yrityskeskittymät - Asian käsittely komissiossa - Komission velvollisuudet edellytykset täyttäviä ulkopuolisia kohtaan - Velvollisuus määritellä kanta kantelun johdosta

(Neuvoston asetus N:o 4064/89)

2. Laiminlyöntikanne - Toimielimelle osoitettu vaatimus ryhtyä toimenpiteisiin - Kohtuullisen määräajan noudattaminen - Yrityskeskittymiä koskevat asiat

(EY 232 artiklan toinen kohta; neuvoston asetuksen N:o 4064/89 4 ja 6 artikla sekä 10 artiklan 1, 3 ja 6 kohta)

Tiivistelmä

$$1. Komissio ei voi jättää ottamatta huomioon sellaisten yritysten kanteluita, jotka ovat sellaisen yrityskeskittymän ulkopuolella, joka voi olla yhteisönlaajuinen. Se, että tällainen keskittymä toteutetaan kantelun tehneiden yritysten kilpailijayritysten hyväksi, voi nimittäin välittömästi muuttaa kantelun tehneiden yritysten asemaa kyseessä olevilla markkinoilla.

Lisäksi komissio ei voi perustellusti väittää, että sillä ei ole velvollisuutta antaa ratkaisua sen toimivaltaa valvontaviranomaisena koskevasta periaatteesta, vaikka sillä on tehtävänä yrityskeskittymien valvonnasta annetun asetuksen N:o 4064/89 21 artiklan mukaisesti yksinomaisen toimivallan nojalla tehdä - yhteisöjen tuomioistuimen valvonnassa - tässä asetuksessa tarkoitettuja päätöksiä. Jos kolmannet yritykset pyytävät komissiota ottamaan virallisesti kantaa siihen, kuuluuko sellainen yrityskeskittymä, josta sille ei ole ilmoitettu, tämän säännöksen soveltamisalaan, eikä komissio näin tee, se merkitsisi sitä, että nämä yritykset eivät voisi käyttää hyväkseen niitä menettelyllisiä takeita, joita yhteisön lainsäädännössä niille annetaan. Samalla komissio epäisi itseltään keinon tutkia sitä, noudattavatko yhteisönlaajuisen yrityskeskittymän osapuolina olevat yritykset todella velvollisuuttaan ilmoituksen tekemiseen. Lisäksi kantelun tehneet yritykset eivät voisi nostaa kumoamiskannetta komission päätöksestä, jolla tämä on kieltäytynyt ryhtymästä toimenpiteisiin, vaikka tämä päätös on niille vastainen.

Ei ole myöskään olemassa mitään perustetta, jonka nojalla komissio voisi vapautua asiassa velvollisuudestaan tutkia hyvän hallintotavan mukaisesti sille tehdyt kantelut huolellisesti ja puolueettomasti. Se seikka, että kantelijoilla ei ole asetuksen N:o 4064/89 nojalla oikeutta saada kanteluitaan tutkituiksi vastaavilla edellytyksillä kuin asetuksen N:o 17 soveltamisalaan kuuluvat kantelut, ei merkitse sitä, että komissio olisi vapautettu velvollisuudestaan arvioida toimivaltaansa ja tehdä siitä tarvittavat päätelmät. Se ei vapauta komissiota velvollisuudestaan antaa perusteltu vastaus kanteluun, joka koskee sitä, että nimenomaan tätä toimivaltaa on arvioitu väärin.

( ks. 27-30 kohta )

2. Oikeusvarmuutta ja yhteisön hallinnon jatkuvuutta koskevat vaatimukset, joihin sekä EY 230 artiklan viides kohta että yrityskeskittymien valvonnasta annetun asetuksen N:o 4064/89 4 ja 6 artikla sekä 10 artiklan 1, 3 ja 6 kohta perustuvat, sivuutettaisiin, jos komissiota voitaisiin EY 232 artiklan toisen alakohdan nojalla sen jälkeen, kun kohtuullinen määräaika on kulunut, kehottaa antamaan ratkaisu sellaisen yrityskeskittymän soveltuvuudesta yhteismarkkinoille, jota sille ei ole ilmoitettu. Yritykset voisivat näin saada komission asettamaan kyseenalaiseksi toimivaltaisten kansallisten viranomaisten yrityskeskittymää koskevan päätöksen senkin jälkeen, kun kyseessä olevan jäsenvaltion oikeusjärjestyksen mukaan tätä päätöstä vastaan käytettävissä olevat oikeussuojakeinot olisi käytetty loppuun.

Neljän kuukauden määräaikaa laskettuna siitä, kun toimivaltainen kansallinen viranomainen on tehnyt yrityskeskittymän toteuttamista koskevan päätöksensä, ei voida pitää kohtuullisena.

( ks. 36-38 kohta )